А вось Гран-пры сярод тэатраў лялек сёлета па праве атрымаў спектакль “Месяц Сальеры”. І гэты поспех бачыцца своеасаблівым этапным знакам творчага росту тэатра, які, дарэчы, не так даўно дадаў да сваёй назвы ганаровы статус “Заслужанага калектыву Рэспублікі Беларусь”. Творчае супрацоўніцтва брэсцкіх лялечнікаў з Раманам Кудашовым, знаным у сучаснай тэатральнай прасторы расійскім рэжысёрам сёлетняга спектакля-пераможцы, пачалося менавіта на “Белай вежы”. Некалькі гадоў таму ў фестывальнай праграме прыняў удзел яго дыпломны спектакль “Патудань”. Завязаліся творчыя кантакты, якія і выліліся ў сумесную пастаноўку на брэсцкай сцэне. І яна, дарэчы, яшчэ раз прадэманстравала гледачам бясспрэчны, хоць і “нямодны” факт: творчы ўзровень сапраўднага мастацтва не залежыць ад яго геаграфічнага месцазнаходжання, а ў большай ступені — ад жадання, таленту і натхнення творцаў. А гэтага на “Белай вежы” ў Брэсце хапае на ўсіх!